CELEX: 32021D0008
Language: bg
Date: 2020-12-23 00:00:00
Title: Решение (ЕС) 2021/8 на Европейския парламент и на Съвета от 23 декември 2020 година за упълномощаване на Комисията да гласува в подкрепа на увеличението на уставния капитал на Европейския инвестиционен фонд

7.1.2021   
               
               
                  BG
               
               
                  Официален вестник на Европейския съюз
               
               
                  L 3/1
               
            
         РЕШЕНИЕ (ЕС) 2021/8 НА ЕВРОПЕЙСКИЯ ПАРЛАМЕНТ И НА СЪВЕТА
         от 23 декември 2020 година
         за упълномощаване на Комисията да гласува в подкрепа на увеличението на уставния капитал на Европейския инвестиционен фонд
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 173, параграф 3 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         след консултация с Европейския икономически и социален комитет,
         в съответствие с обикновената законодателна процедура (1),
         като имат предвид, че:
         
                     (1)
                  
                  
                     В член 5, параграф 2 от устава на Европейския инвестиционен фонд (наричан по-нататък „Фонда“) се предвижда, че уставният капитал на Фонда може да бъде увеличен с решение на общото събрание на Фонда (наричано по-нататък „Общото събрание“), прието с мнозинство от 85 % от подадените гласове.
                  
               
                     (2)
                  
                  
                     Като се има предвид очакваното въздействие на кризата, предизвикана от COVID-19, и с цел да се допринесе за реакцията на Съюза и на Фонда спрямо кризата чрез изпълнението на предложения регламент на Европейския парламанет и на Съвета за създаването на програма InvestEU, включена в многогодишната финансова рамка за годините 2021—2027 и чрез по-нататъшно развитие на ролята на Фонда в управлението на националните и регионалните програми, е необхоимо незабавно да се увеличи уставният капитал на Фонда с 2 870 000 000 EUR.
                  
               
                     (3)
                  
                  
                     Съветът на директорите на Фонда (наричан по-нататък „Съветът на директорите“) реши да поиска от Общото събрание да бъде одобрено увеличение на уставния капитал на Фонда с 2 870 000 000 EUR чрез емитирането на 2 870 нови акции, както и да бъдат одобрени условията, включително за плащане на това увеличаване на капитала. Ако увеличението на капитала бъде одобрено, номиналната стойност на всяка нова акция ще бъде 1 000 000 EUR и за всяка записана акция ще се изплаща 20 % от номиналната ѝ стойност. Ще бъде възможно Общото събрание да поиска останалите 80 % да бъдат изплатени по условията, предвидени в член 7, параграф 3 от устава на Фонда. Всички акции, независимо дали са съществуващи или новоемитирани, ще имат еднаква стойност и ще дават равни права във всяко отношение.
                  
               
                     (4)
                  
                  
                     Съветът на директорите предложи новоодобрените акции да бъдат записвани през единен период на записване, започващ веднага след одобряването на увеличението на капитала от Общото събрание и приключващ на 30 септември 2021 г. Съюзът ще може да участва в записването по условията, определени в решението на Общото събрание, след като влезе в сила правният акт, с който се одобрява участието на Съюза в увеличението на капитала.
                  
               
                     (5)
                  
                  
                     За да се даде възможност на представителя на Съюза в Общото събрание да гласува по увеличението на капитала възможно най-скоро, се счита за уместно да се предвиди изключение от срока от осем седмици и срока от десет дни, посочен в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия. Поради същата причина настоящото решение следва да влезе в сила в деня след публикуването му,
                  
               ПРИЕХА НАСТОЯЩОТО РЕШЕНИЕ:
         
            Член 1
            Комисията се упълномощава да гласува от името на Съюза на Общото събрание на Европейския инвестиционен фонд в подкрепа на предложеното увеличение на уставния капитал на Фонда с 2 870 000 000 EUR.
         
         
            Член 2
            Настоящото решение влиза в сила в деня след публикуването му в Официален вестник на Европейския съюз.
            
         
         
            Съставено в Брюксел на 23 декември 2020 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               M. ROTH
            
         
         
            (1)  Позиция на Европейския парламент от 15 декември 2020 г. (все още непубликувана в Официален вестник) и решение на Съвета от 22 декември 2020 г.